НэхъыфIхэм папщIэ — саугъэт нэхъ лъапIэ
Дунейпсо Арткомитетым Кавказ Ищхъэрэм щиIэ къудамэм илъэс къэс къызэригъэпэщ Iуэху дахэ иджыблагъэ щригъэкIуэкIащ Профсоюзхэм ЩэнхабзэмкIэ я унэм (Налшык къалэ).
Я лэжьыгъэм хуэIэкIуэлъакIуэу, Кавказым ис лъэпкъхэм я щэнхабзэр яхъумэу къызэрыгъуэгурыкIуэм папщIэ, уэрэджыIакIуэ, композитор нэхъыфIхэм «Золотой микрофон» саугъэт лъапIэр иратащ. Апхуэдэхэщ: Чэрим Ринат, Аслъэн Iэсият, Рахманов Къасбулэт, Аппаев Алим, Биштов Азэмэт, зэгъусэу уэрэд жызыIэхэу Кесаев Эльбрусрэ Болотаевэ Маерэ, Успаев Амур сымэ. Зэхыхьэм къекIуэлIахэм IэгуауэшхуэкIэ утыку ирагъэблэгъащ Сокъур Ольгэ, Газаев Алим, Гуцаты Нодар, Тхьэгъэлэдж Светланэ, Даур Иринэ, Багъ Любовь, Уэзрокъуэ Чэрим, «Кабардинка» къэрал академи- ческэ къэфакIуэ гупыр, КъБКъУ-м къафэмкIэ и «Каллисто» ансамблыр, цIыхубэ къафэмкIэ «Маленький джигит» гупыр, нэгъуэщI куэди.
Пашэ хъуахэм я саугъэтхэр иратащ Урысейм и цIыхубэ артисткэ, Къэрал саугъэтым и лауреат, ГъуазджэхэмкIэ Кавказ Ищхъэрэ къэрал институтым и профессор Гъэ-сашэ Наталье, КъБР-м, КъШР-м я цIыхубэ усакIуэ Созаев Ахъмэт, КъБР-м гъуазджэхэмкIэ щIыхь зиIэ и лэжьакIуэ, композитор Жырыкъ Заур, «Къэбэрдей-Балъкъэр» къэрал телеканалым и унафэщI Дроздов Игорь, Урысейм щIыхь зиIэ и артисткэ, КъБР-м щэнхабзэмкIэ и лэжьакIуэхэм я профсоюзым и республикэ комитетым и унафэщI Дау Марианнэ, КъБР-м гъуазджэхэмкIэ щIыхь зиIэ и лэжьакIуэ, Музыкэ театрым и унафэщI Бэрэгъун Руслан, Ингуш, Шэшэн республикэхэм гъуазджэмкIэ щIыхь зиIэ я лэжьакIуэ, Осетие Ищхъэрэ-Аланием, Къэбэрдей-Балъкъэрым щIыхь зиIэ я артист, «Кабардинка» къэфакIуэ гупым и художественнэ унафэщI Атэбий Игорь сымэ. Абыхэм къыхагъэщащ лъэпкъым и фIыгъуэр хъумэным теухуауэ щэнхабзэмрэ гъуазджэмрэ мыхьэнэ ин зэраIэр, утыку къраша дэтхэнэ лэжьакIуэми ахэр зэрырипагэр.
Дунейпсо Арткомитетым хэтхэм я мурадщ «Золотой микрофон» саугъэтыр зыхуагъэфэщахэм я клип зытет видео къыдагъэкIыну.
БАГЪЭТЫР Луизэ.
